《次韵信中郎官庵》
宋代·苏过

飞流半山来，忽作长剑倚。吾知有奇境，何畏虎尾履。

郎官初得名，山川虽信美。谁能此岩居，暂寓非终止。

吾侪世外缘，壮心殊不已。每讥怀与安，同是非夫耻。

忍饥啖藜藿，且博一笑喜。更寻云外人，安得助薪水。

伶俜穿鸟道，窈窕下涧底。路述烟草合，欲往不得跬。

登楼亡其梯，航海失一苇。仰观二三子，脚下云埃起。

山灵若相戏，危石折屐齿。忧我不再来，遗恨丘壑里。

借君谈天口，骇我未闻耳。秋高山更奇，后会志益伟。

扪萝贵先登，噬脐无效此。与君控扶摇，赤脚踏清泚。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。